Mus tekitab tohutut meelehärmi see, et ehkki ma nii väga tahaks aru saada, kuidas aju töötab, kuidas ta tekitab teadvuse, "mina" ja kõik selle, mis ma olen, ei ole mul võimalik seda niisama lihtsalt mõista. Veel hullem, praegusel hetkel ei ole  isegi selge, millal me ükskord neile küsimustele vastuse leida võiksime. Kui üldse neid küsimusi kunagi vastata oskame? Aga eks kunagi ikka oskame - kümned tuhanded tublid ajuteadlased üritavad mõista erinevaid detaile aju kohta ja kogu see uurimustöö peab ju aastakümnete või aastasadade jooksul sihile viima. Kuid mõte aastakümnetest või aastasadadest tekitab ühe noore ja kärsitu teadlase jaoks muidugi meelehärmi.